Diari Oficial de la Generalitat Valenciana


Sumari del DOGV 8074, del 30-06-2017 (2017/4994)

RESOLUCIÓ d'1 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 136/16-AIA Carlet, Tous.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8074

Data del DOGV
:   30-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4994


Data del document
:   01-06-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ d'1 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 136/16-AIA Carlet, Tous. [2017/4994]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 136/16-AIA Carlet, Tous.  
  
«Informe d'impacte ambiental  
Expedient: 136-2016-AIA.  
Títol: obres de modernització i consolidació de regadius del sector 2, canal Xúquer-Túria.  
Promotor: Comunitat de Regants del Canal Xúquer-Túria, sector 2, submarge esquerra, zona Sant Antoni de la Parra (projecte modificat).  
  
Òrgan substantiu: ajuntaments de Carlet i Tous.  
Localització: Carlet i Tous (València).  
Antecedents i descripció del projecte  
L'objecte del projecte, tenint en compte les modificacions introduïdes en el procés d'avaluació, és la consolidació i millora del regadiu de 250 ha per mitjà del canvi de sistema de reg per gravetat a un sistema de reg pressuritzat.  
Com a antecedent administratiu cal citar l'estimació d'impacte ambiental favorable de l'1 de març de 1999 per al projecte d'obres d'interés general del sector 2, marge esquerre del canal Xúquer-Túria, que comprenien els sistemes el Tislar, l'Estepar i l'assagador de les Covatelles, incloent-hi basses, impulsions i estacions de bombament. Una part d'aquestes infraestructures s'utilitzaran en la modernització actualment plantejada.  
Com a infraestructures de reg amb què es disposa i que formaran part del sistema de reg que es pretén implantar, cal mencionar la bassa del Tislar, el capçal d'adobament i filtrat i la bassa de 8.000 m³.  
El conjunt d'obres i instal·lacions incloses en el projecte són les següents.  
- Xarxes de reg: comprén la xarxa de distribució de PE-100 i les connexions pou a la bassa de la Parra i connexió al Tislar-bassa de la Parra. La longitud de les conduccions serà de 19,1 km. Les canonades seran de PE d'alta densitat amb diàmetres compresos entre 110 i 400 mm.  
El projecte inclou les xarxes terciàries de reg (xarxa a parcel·la) de PEAD i diàmetres entre 32 i 90 mm.  
- Vàlvules. Estaran allotjades en arquetes soterrades de formigó d'1,50 x 1,50 m.  
- Hidrants multiusuari: s'instal·laran 34 hidrants multiusuari per a la distribució i el control de reg en les parcel·les. Tot el conjunt d'elements per a permetre el reg estaran allotjats en fornícules de formigó prefabricat amb porta de tancament.  
- Instal·lació elèctrica: instal·lació de línia elèctrica de mitjana tensió de 2.273 metres amb punt de connexió en la línia L-04 Carlet 20 kV-ST Carlet amb destinació final al centre de transformació de 20 kV que alimentarà el capçal de filtrat situat en la parcel·la 149 del polígon 5 de Tous. La línia elèctrica discorrerà pels polígons 11 i 12 de Carlet i 5 de Tous. El tram aeri es realitzarà amb conductor 47-AL1/8ST1 (LA-56).  
Els suports, els conductors i la resta d'elements de la línia compliran les recomanacions establides en les normes UNE d'aplicació.  
- Depòsit de formigó de 1.500 m³: acumularà l'aigua del pou de Sant Antoni de la Parra en període de baix cost elèctric. El depòsit té una configuració quadrada en planta amb unes dimensions interiors de 22,5 x 22,5 m, i una alçària interior de 3,3 m, amb l'alçària de la làmina d'aigua a 3 m. Es troba semienterrat en un vessant rocós.  
El grup de bombament del pou de Sant Antoni de la Parra, nou depòsit, els hidrants es controlaran des del centre de control.  
Com a actuacions complementàries es proposa el cobriment de les basses del Tislar, Sant Antoni de la Parra, l'Estepar i el Botet per mitjà de malla de fibres plàstiques a fi d'impedir la proliferació d'algues.  
La xarxa principal de reg, partint de la bassa del Tislar, s'alimentarà de la bassa de Sant Antoni de la Parra i des d'aquesta els hidrants de reg previ pas pel capçal de filtrat i adobament existent. També és possible l'alimentació del capçal directament des de la bassa del Tislar.  
L'origen de l'aigua de la zona que es pretén modernitzar és superficial (canal Xúquer-Túria) i subterrània (pou de Sant Antoni de la Parra). Segons l'informe de la Comunitat de Regants del Canal Xúquer-Túria, els drets de reg s'obtenen de l'autorització d'ús de les aigües superficials per part de l'òrgan de conca i, segons consta en la documentació remesa, està en tramitació l'expedient de concessió d'aigües subterrànies.  
Tramitació administrativa  
Els dies 28 de novembre i 5 de desembre de 2016 es remet respectivament des dels ajuntaments de Carlet i Tous la documentació del projecte a l'efecte de la seua avaluació ambiental.  
El 3 de febrer de 2017 se sol·licita a la Comunitat de Regants del sector 2 del canal Xúquer-Túria una modificació del projecte perquè aquest responga als objectius per als quals ha sigut fixat (modernització de regadius) i per això eliminant la xarxa 2 del projecte de modernització.  
Per mitjà de les remissions dels dies 24 de març i 3 d'abril de 2017, els ajuntaments de Carlet i Tous respectivament remeten nova documentació amb idèntic contingut. La descripció del projecte realitzada en la present resolució s'ajusta al contingut d'aquesta documentació.  
Informes remesos amb l'expedient administratiu  
- Informe de compatibilitat urbanística de l'Ajuntament de Carlet de 26 de juliol de 2016, en el qual s'indica que les obres afecten sòl no urbanitzable comú amb valors agrícoles a conservar, sòl no urbanitzable d'especial protecció paisatgista i forestal, sòl no urbanitzable d'especial protecció dels recursos hídrics.  
L'informe conclou: «Una vegada revisats els paràmetres proposats es comprova que tant les parcel·les situades en sòl no urbanitzable comú com en sòl no urbanitzable de protecció dels recursos hídrics s'ajusten als especificats en les normes urbanístiques per a aquest tipus d'ús.  
En el cas de les parcel·les:  
Polígon 12: parcel·la 159.  
Polígon 13: parcel·la 4 (una part no situada en SNUC), 27, 265, 267, 280, 29, 294, 377 i 382.  
Polígon 14: parcel·les: 19, 21, 183, 204, 624, 625, 648, 649, 650, 713, 732, 736, 773, 774, 803, 804, 805, 811, 812, 827 i 842, situades en sòl no urbanitzable de protecció forestal i paisatgística, els usos no s'ajusten al règim establit per a la zona en el PGOU.  
Quant al depòsit de regulació, ubicat en sòl no urbanitzable, aquest ús no es preveu en les normes urbanístiques del PGOU de Carlet, per tant haurà de ser l'òrgan competent en matèria de medi ambient el que es pronuncie respecte a la seua construcció».  
L'informe de compatibilitat urbanística especifica que en sòl no urbanitzable d'especial protecció paisatgística i forestal l'ús dominant és el forestal i de protecció del medi natural.  
Informe de l'Ajuntament de Carlet de 22 de març de 2017 (projecte modificat):  
«(?) En el modificat del projecte presentat es manté el traçat previst per a les parcel·les situades en sòl no urbanitzable comú i en sòl no urbanitzable de protecció dels recursos hídrics, que s'ajusten als especificats en les normes urbanístiques per a aquest tipus d'ús.  
En el cas de parcel·les ubicades en sòl no urbanitzable de protecció forestal i paisatgística, s'han eliminat totes les parcel·les, a excepció de les següents:  
- Polígon 13: parcel·les 4 (una part) i 265.  
- Polígon 14: parcel·les 19, 624, i 625».  
Informe tècnic de l'Ajuntament de Tous de 28 de juliol de 2016, en el qual s'indica que el projecte està sotmés a avaluació d'impacte ambiental.  
Indica que el projecte no afecta espais Xarxa Natura 2000, ni a cap espai natural protegit ni afecta zones que alberguen hàbitats naturals d'interés comunitari designats per la Directiva 92/43/CEE, elements inclosos en el catàleg de béns i espais protegits. Com a mesura preventiva haurà d'obtindre's l'autorització per a la prospecció de les obres per l'organisme de cultura amb l'inici previ d'aquestes.  
Considera l'informe que l'afecció principal que pot produir el projecte són els moviments de terres per a la instal·lació de les canonades, així com la generació de restes de terra i residus d'obra.  
Informes sectorials.  
Durant la tramitació del procediment s'han sol·licitat informes a la Secció Forestal de la Direcció Territorial de València i al Servei de Vida Silvestre.  
Fins a la data d'emissió del present informe no s'han rebut els informes sol·licitats. No obstant això, es considera que hi ha suficients elements de juí per a resoldre pel que es prossegueix amb el procediment.  
  
Anàlisi del projecte segons els criteris de l'annex III de la Llei 21/2013.  
a) Característiques del projecte  
La modernització del regadiu comprén una superfície de 250 ha. El projecte quant a superfície inclosa no és d'excessiva magnitud si bé cal indicar que forma part del projecte global de modernització del sector 2 del canal Xúquer-Túria amb superfície regable de més de 1.485 ha i, al seu torn, aquestes s'emmarquen dins del pla d'obres de la zona regable pel canal Xúquer-Túria.  
b) Ubicació del projecte  
L'àrea objecte de la modernització està constituïda per cultius agrícoles d'arbres, cítrics i fruiters amb un caràcter agrari. Es tracta d'un paisatge antropitzat amb un relleu pla o ondulat.  
La major part dels terrenys objecte de la modernització s'ubiquen en la vall que forma la rambla de la Parra que aigües amunt passa a denominar-se la Murtera. Es tracta d'un mosaic agroforestal emmarcat per un paisatge majoritàriament forestal.  
El projecte està emmarcat a l'oest per la ZEPA la serra de Martés - la mola de Cortes, al sud pel MUP V022, al nord i oest pel MUP V022V3022 i el barranc de Matamón i a l'est per un ramal de la rambla de la Parra.  
Com béns integrants del patrimoni cultural es destaca el jaciment de l'Ermita de Sant Bernat i el jaciment del Pedregalet, situats entre 300 i 500 metres de la xarxa de reg.  
Quant al patrimoni etnològic es destaquen els pous de principis del segle XX en el terme de Carlet. En el terme de Tous es destaca la presència de construccions rurals (masies, refugis, corrals de pedra seca).  
  
Atenent les formacions geològiques existents es descarta la presència de béns de naturalesa paleontològica.  
c) Característiques del potencial impacte  
- Atmosfera: durant la fase d'obres el trànsit de la maquinària produirà alteracions del confort sonor. La qualitat de l'aire estarà alterada pel moviment de terres i està previst el reg diari amb camions cisterna per a disminuir aquest efecte.  
- Sòl: el sòl i la geomorfologia estaran alterades. Per al reblert de les rases es reutilitzaran els materials extrets que resulten aptes i els sobrants seran traslladats per un gestor autoritzat a un abocador autoritzat.  
La recollida de materials, la implantació d'instal·lacions auxiliars, així com l'adequació de camins d'accés a la zona d'actuació, pot suposar una alteració sobre els sòls.  
El trànsit de la maquinària pot provocar la compactació del sòl, cosa que dificultarà el restabliment de la vegetació. No obstant això, en discórrer el traçat de les canonades majoritàriament per camins ja consolidats aquesta afecció és baixa.  
Com a mesures correctores es descompactaran els sòls en les zones afectades pel trànsit de la maquinària i es reutilitzarà la terra de les excavacions per al reblert de les rases.  
- Hidrologia: la presència de maquinària pot ocasionar xicotets abocaments que poden contaminar les aigües superficials i subterrànies.  
Els parcs de maquinària i zones d'amuntegament de residus s'elegiran de manera que no afecten els llits naturals o les xarxes de drenatge. S'habilitaran llocs amb solera impermeable per a realitzar les accions que puguen suposar risc sobre els cursos d'aigua.  
En la fase d'explotació es produirà un ús racional de l'aigua. La reducció dels retorns de reg a l'aqüífer disminuirà la lixiviació dels nitrats.  
- Fauna i vegetació: la quasi totalitat de les obres es realitzaran pels camins existents o pel límit dels cultius existents, per la qual cosa l'impacte produït sobre la vegetació serà d'escassa entitat. En qualsevol cas les canonades quedaran totalment soterrades, cosa que farà possible la recolonització de la superfície afectada per la vegetació una vegada finalitzades les obres.  
El depòsit de nova construcció amb una superfície d'ocupació de 506,25 m² s'ubicarà en una parcel·la rústica sense coberta arbòria.  
Durant el desenvolupament de les obres, les operacions de transport, càrrega i descàrrega del material a utilitzar, podran produir afeccions a la vegetació ja siga per deposició de pols en la superfície foliar o per trànsit sobre aquestes. També es podran produir alteracions sobre la fauna, per efectes, sobretot, del soroll i de l'emissió de pols. Aquests impactes es limitaran al període d'execució de les obres i es consideren reversibles.  
A fi d'evitar impactes sobre la vegetació es minimitzaran les zones de desbrossament.  
A fi d'evitar qualsevol afecció sobre la fauna en els espais que puguen ser utilitzats com a corredors de fauna haurà d'extremar-se la precaució en les fases en què hi haja moviment de maquinària pesada. Per a evitar interferència durant les fases de reproducció i cria de les espècies, s'adaptarà el calendari d'obres a les indicacions de l'òrgan competent.  
La protecció de l'avifauna en relació amb les línies elèctriques aèries d'alta tensió, es regeix pel Reial decret 1432/2008, de 29 d'agost, pel qual s'estableixen mesures per a la protecció de l'avifauna contra la col·lisió i l'electrocució en línies elèctriques d'alta tensió. També es tindrà en compte la resolució de 15 d'octubre de 2010, de la Conselleria de Medi Ambient, Aigua, Urbanisme i Habitatge de la Comunitat Valenciana. En concret en la línia projectada es complirà:  
- Els ponts fluixos i elements en tensió no sobrepassaran la capçalera del suport.  
- En suports d'alineació la distància entre conductors i zona de posada en creueta o capçalera del suport seran superiors a 0,60 m.  
- En suports d'alineació la distància entre conductors seran superiors a 1,50 m.  
- En suports amb aïlladors de cadena d'amarrament, la distància entre la zona de posada i el conductor serà d'1 m.  
- Paisatge: el moviment de terra, les zones d'amuntegament, etc., podran generar cert impacte visual, encara que temporal, sobre el paisatge.  
La major incidència sobre el paisatge es derivarà de la realització del nou depòsit el qual se situa, segons documentació remesa, en una zona àmpliament urbanitzada. El depòsit es realitzarà en desmunte i el material que és necessari extraure s'utilitzarà majoritàriament per al camí perimetral i posteriorment es revegetaran els talussos del camí i els voltants del depòsit per a minimitzar l'impacte visual.  
- Patrimoni cultural: s'ha sol·licitat la realització de la prospecció arqueològica de la zona d'actuació a l'òrgan competent i es va autoritzar la prospecció arqueològica el 27 de gener de 2016 per part de la Direcció Territorial d'Educació, Investigació, Cultura i Esport, segons consta en la documentació ambiental. Com a mesura preventiva es realitzarà la supervisió de les obres.  
- Vies ramaderes: algunes conduccions creuaran la via pecuària coneguda com a vereda de Guadassuar en el terme municipal de Tous. Prèviament a l'inici de les obres, se sol·licitaran els permisos corresponents.  
- Socioeconomia: millora en la qualitat de vida com a conseqüència de l'automatització del reg.  
- Residus: durant la fase d'obres es produiran residus que seran gestionats d'acord amb la legislació vigent en la matèria.  
Una vegada analitzats els impactes que pot causar el projecte proposat i proposades mesures preventives i correctores la documentació ambiental qualifica com a compatible l'impacte generat sobre el medi ambient.  
Consideracions de l'òrgan ambiental:  
El document ambiental conclou que el projecte no causarà impactes significatius sobre el medi ambient. Ara bé, s'han d'analitzar els aspectes no tinguts en compte següents:  
- La ubicació del depòsit presenta les restriccions ambientals següents:  
a) S'ubica en terreny forestal incendiat, per tant s'han de tindre en compte les limitacions que l'efecte s'apliquen en matèria de terrenys forestals incendiats.  
b) En l'àmbit de la zona de construcció consta, en el banc de dades de biodiversitat, la presència de l'espècie prioritària Verbascum fontqueri, inclosa en l'annex II (protegides no catalogades) del Decret 70/2009, pel que es crea i es regula el catàleg valencià d'espècies de flora amenaçades i l'Ordre 6/2013, per la qual es modifiquen les llistes valencianes d'espècies protegides de flora i fauna.  
L'article 13 del Decret 70/2009 prohibeix qualsevol afecció sobre l'hàbitat que tinga repercussions negatives sobre els tàxons.  
c) L'Ajuntament de Carlet indica en el seu informe urbanístic que aquest ús no està previst en el planejament, aspecte que ?així mateix- s'ha d'aclarir per l'òrgan competent i complir-se el que legalment resulte dels informes que s'emeten.  
Atés que en el projecte tècnic es preveuen 4 alternatives i tres d'aquestes no preveuen la construcció del depòsit en terreny incendiat s'haurà d'optar per qualsevol d'aquestes o el trasllat del depòsit a terrenys on no hi haja limitacions ambientals o legals.  
- Parcel·les incloses en la modernització de regadiu:  
a) Terme de Carlet: s'haurà de complir la legalitat urbanística i eliminar de la modernització aquelles parcel·les que no complisquen els usos previstos en el planejament, d'acord amb l'informe emés per l'Ajuntament.  
b) Terme municipal de Tous: segons la cartografia consultada i inclosa en el document ambiental, hi ha parcel·les incloses en la modernització que estan en l'àmbit de la forest d'utilitat pública. S'han de revisar els límits administratius dels terrenys públics protegits i eliminar de qualsevol actuació agrícola les parcel·les de propietat pública.  
  
- Ús sostenible de l'aigua: pareix existir legalitat en l'ús de les aigües superficials. No obstant això, la documentació no inclou la justificació legal dels cabals obtinguts de pou i s'indica que hi ha un expedient de concessió d'aigües subterrànies no resolt.  
L'acreditació de la legalitat de l'ús de l'aigua ambientalment significa que l'organisme de conca competent ha acreditat la inexistència d'impactes sobre els aqüífers per la qual cosa abans de procedir a la modernització s'haurà d'obtindre la resolució favorable de l'òrgan de conca el qual, al seu torn, ajustarà els cabals concedits a la superfície regable que no tinga limitacions legals.  
- Línia elèctrica: la col·locació es realitzarà de forma majoritària travessant terrenys agrícoles i estan previstos els suports en zona sense rellevància ambiental. Cal indicar que s'han tingut en compte aspectes ambientals en el projecte tècnic. No obstant això, i atés que en la zona pot haver-hi presència de l'àguila perdiguera, com a mesura preventiva s'haurà de procedir a l'adaptació de la línia elèctrica de manera que les mesures contra l'electrocució prevegen mesures específiques per a la protecció de l'àguila perdiguera tenint en compte l'envergadura de l'espècie i s'introduïsquen mesures anticol·lisió.  
Finalment cal indicar que, excepte allò que s'ha exposat, les obres de modernització proposades no plantegen grans problemes ambientals i no afecten un nombre elevat d'hectàrees i no són d'elevada magnitud per la qual cosa pot ser factible efectuar les correccions ambientals que procedisquen a través de l'actual procediment sense necessitat realitzar una avaluació d'impacte ambiental pel tràmit ordinari.  
Consideracions jurídiques  
1. El projecte examinat constitueix un supòsit inclòs en l'annex II, grup 1.c) 1r de la Llei 21/2013, d'avaluació ambiental.  
2. En l'expedient s'han observat els tràmits previstos en la secció 2a de la Llei 21/2013 i en les altres disposicions que se li apliquen.  
  
3. L'article 13 del Decret 158/2015, de 18 de setembre, del Consell, modificat pel Decret 80/2016 d'1 de juliol, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Resolució  
  
Primer  
Emetre un informe d'impacte ambiental favorable al projecte modernització i consolidació de regadius del sector 2 del canal Xúquer-Túria, zona Sant Antoni de la Parra, en els termes municipals de Tous i Carlet, segons el projecte modificat i sense perjuí de la prèvia obtenció de les autoritzacions sectorials que se li apliquen, atés que amb el compliment de les condicions de l'apartat segon el projecte no tindrà efectes significatius sobre el medi ambient.  
Segon  
El projecte s'efectuarà d'acord amb el contingut de l'estudi d'impacte ambiental i les condicions següents:  
1. El projecte es realitzarà establint qualsevol alternativa de les propostes tenint en compte que si s'opta per l'alternativa que supose la construcció del depòsit, aquest es construirà, d'acord amb l'apartat de consideracions de l'òrgan ambiental, en ubicació que complisca simultàniament els requisits següents:  
- Que no s'ubique en terreny forestal incendiat.  
- Que s'ubique fora de terreny classificat com a sòl no urbanitzable de protecció forestal i paisatgística.  
- Que la zona on se situe no siga un hàbitat adequat per a l'espècie Verbascum fontqueri.  
És a dir, en el cas que s'opte per la construcció del depòsit, aquest s'ubicarà en sòl on hi haja compatibilitat urbanística i l'ús actual del qual siga agrícola.  
2. S'eliminarà de la modernització aquells terrenys sobre els quals hi haja dubte de la seua viabilitat legal com ara les parcel·les que limiten amb MUP en el terme municipal de Tous i que segons documentació presentada estan dins d'aquest (com ara, per exemple, en el polígon 6 de Tous, parcel·les 156, 157, 158, 155 i en el polígon 7 la parcel·la 129), que actualment són forestals (com ara les parcel·les 81, 82, 84, una part de la 86, 89 del polígon 6 de Tous) o que estant en el municipi de Carlet no hi haja compatibilitat urbanística (una part de la parcel·la 4, parcel·la 265 del polígon 13 i parcel·les 19, 624 i 625 del polígon 14, excepte error o omissió).  
Aquestes limitacions es podran exceptuar en el cas que per l'òrgan competent se certifique que els terrenys no estan en l'àmbit de MUP, forestals, incendiats o qualsevol altre aspecte legal en matèria forestal o derivada de la seua qualificació urbanística que faça inviable la seua utilització o cultiu.  
3. El projecte s'adaptarà a la superfície que legalment es considere regable segons el punt 2 i a la superfície que estiga en perímetre de zona regable segons el que determine l'òrgan de conca.  
4. No es podran utilitzar cabals en l'àmbit de la modernització per als quals no hi haja resolució favorable de l'òrgan de conca.  
5. L'estalvi d'aigua conseqüència de la modernització no es podrà utilitzar per a augmentar la superfície de regadiu sense la necessària cobertura legal.  
6. Previ a l'autorització de les obres, s'obtindrà pronunciament favorable de la conselleria competent en matèria de cultura.  
7. La línia elèctrica incorporarà al disseny mesures correctores específiques per a evitar l'electrocució i la col·lisió d'exemplars de l'àguila perdiguera, tenint en compte l'envergadura de l'espècie.  
  
Tercer  
D'acord amb el que disposa l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental es publicarà en el Diari Oficial de la Generalitat Valenciana i en perdrà la vigència i cessarà en la producció dels efectes que li són propis si una vegada publicat, no s'haguera procedit a l'autorització del projecte en el termini màxim de quatre anys des de la publicació.  
  
  
Quart  
D'acord amb el que disposa l'article 47.6 de la Llei 21/2013, de 9 de desembre, d'avaluació ambiental, l'informe d'impacte ambiental no serà objecte de cap recurs sense perjuí del que, si és el cas, procedisquen en via administrativa o judicial davant de l'acte si és el cas, d'autorització del projecte.  
  
València, 2 de maig de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 1 de juny de 2017.- El director general de Medi Natural i d'Avaluació Ambiental: Antoni Marzo i Pastor.